Pia Adelsteen (DF), 2014-03-13:
Tak for det, formand.
Først tak til Enhedslisten for at rejse forespørgslen over for udenrigsministeren, selv om jeg godt nok undrede mig over svaret, som jeg synes var et ikkesvar.
For spørgsmålet går jo lidt på, hvilke muligheder vi i Danmark har for selv at bestemme over reglerne for udlændinges adgang til velfærdsydelserne.
Og ja, det har vi jo, når det er tredjelandsborgere, så har vi en del selvbestemmelse, men det har vi så sandelig ikke, når det drejer sig om EU-borgere.
Det fremgik jo for så vidt også af svaret, kan man sige.
Men der er heller ikke planer om at udvide mulighederne.
Sådan opfatter jeg svaret fra udenrigsministeren; man har ikke tænkt sig at gøre noget.
Jeg synes egentlig, det træder klart frem, når vi så hører Socialdemokraternes ordfører.
For når der bliver spurgt til, hvor meget man skal arbejde for at være berettiget til f.eks. en børnecheck, ja, så er praksis lige nu 9 timer, men man har reelt ikke tænkt sig at gøre noget som helst for at finde en mere rimelig løsning for at undgå at sende børnechecks til børn, der ikke bor i Danmark.
Man har ikke tænkt sig at gøre noget.
Man henholder sig til, at man vil overholde EU-retten, og det er for så vidt fint nok – lov er lov, og selvfølgelig skal man overholde de regler, der nu engang gælder.
Det får mig så til at tro på, at der i hvert fald er en regering her, som synes, at det med at sende børnechecks ud af landet og den eksisterende regel eller eksisterende praksis med 9 timers arbejde er helt i orden.
For man har i hvert fald ikke tænkt sig at gøre noget.
Det hørte vi statsministeren sige i løbet af ugen: Man vil ikke gøre noget i forhold til børnechecken, så længe det ikke giver en økonomisk ubalance – et ord, jeg i øvrigt hader; vi hører det tit i forbindelse med EU-arbejdet.
Man vil støtte Finland, fordi der kommer en dagpengesag.
Men reelt kunne man jo sætte et eksempel op med en person, en EU-borger, der kommer til Danmark, arbejder 7 timer om ugen og så siger: Jamen jeg vil altså også have en børnecheck, og så kan det godt være, at praksis er 9 timer, men nu vil jeg føre en sag.
I stedet for at regeringen lidt proaktivt gik ind og sagde, at det her ville man altså gøre noget ved, for det kan skabe et problem på længere sigt, så sætter man sig ned og gør ingenting.
Ingenting.
Det er altså et stort problem.
Jeg kunne godt undre mig over, hvor regeringen er henne i den sag?
Det har vi ikke hørt noget om.
Det er altså lidt mærkeligt, at man synes, at det er rimeligt med den her forordning 883, som jo er det største problem.
Så er der en ting, som godt kan undre mig.
Når vi taler EU-sager her, får vi altid at vide, at de her EU-borgere, der kommer til Danmark, er en stor gevinst.
En ting er, at vi skal udbetale velfærdsydelser osv.
Noget andet er, at der altså er lavet en beregning, der viser, at når vi får EU-borgere fra østlandene, jamen så koster det rent faktisk den danske stat 600 mio. kr. om året.
Den beregning er lavet, og det er vel at mærke ud fra tal, som er fra 2011, hvor der var omkring 70.000 borgere – østarbejdere, skal jeg præcisere, fra de ti østlande.
Der var omkring 69.500 østarbejdere i Danmark, og der er et svar fra vores finansminister, hvor der står, at det gav et mindre underskud på omkring 600 mio. kr. årligt.
Men tallet i 2013 er omkring 90.000 østarbejdere.
Så hvad er tallet nu?
Derfor er det noget af en påstand, hver gang vi har de her debatter, at det, at der er den fri bevægelighed, er og bliver en gevinst, for det ved vi reelt ikke, også fordi mange af de ydelser, vi leverer, er forbundet med en stor usikkerhed, når vi taler velfærdsydelser.
Jeg må indrømme, at jeg synes, det er under al kritik, at regeringen ikke går ind og siger: Vi har en udfordring, vi tager alle velfærdsydelserne op, og vi begynder at arbejde på at få ændret de her regler, sådan at vi i Danmark kan bevare vores velfærdssystem.
Det burde man gøre, helt klart.
Jeg har et forslag til vedtagelse fra Dansk Folkeparti, som jeg ønsker at læse op:
Forslag til vedtagelse
»Folketinget konstaterer, at antallet af borgere fra andre EU-lande, der får børnecheck, børnetilskud, SU og andre velfærdsydelser, er eksploderet.
Hver gang vi får nye tal på området, viser de endnu en voldsom stigning.
Det er dybt kritisabelt, at regeringen ikke vil foretage sig noget som helst for at beskytte de danske velfærdsydelser som børnecheck, børnetilskud, SU osv.
På den baggrund opfordrer Folketinget regeringen til hurtigst muligt at tage initiativer til at sikre de danske velfærdsydelser og den danske velfærdsstat.«